શરણાગતિ સ્વીકારતા પહેલાં મીડિયામાં હનીપ્રીતનો એક ઇન્ટરવ્યુ પણ આવ્યો હતો, જેમાં તેણે દાવો કર્યો હતો કે તે અને તેના પિતા ગુરમીત રામ રહીમ નિર્દોષ છે તથા તેમની વચ્ચેનો સંબંધ પિતા-પુત્રીનો પવિત્ર સંબંધ છે. લોકો તેમના વિશેની વિચિત્ર અફવાઓ પર વિશ્વાસ ન કરે એવી વિનંતી પણ તેણે કરી હતી. હનીપ્રીતનો આ ઇન્ટરવ્યુ વાયરલ થયા બાદ તે પંજાબ અને હરિયાણા હાઇકોર્ટમાં અરજી કરે કે શરણાગતિ સ્વીકારે એવી પ્રબળ સંભાવના હતી. પંચકુલાના પોલીસ કમિશ્નરે આ અંગે કહ્યું હતું કે, જો હનીપ્રીત શરણાગતિ સ્વીકારે તો એના માટેની તમામ તૈયારી અમે કરી રાખી છે. હનીપ્રીત પર પંચકુલામાં હિંસા ભડકાવવાનો આરોપ છે અને આ મામલે સેક્ટર-5ના પોલીસ મથકમાં ફરિયાદ પણ નોંધાવવામાં આવી છે. હનીપ્રીત પર આરોપ છે કે, તેણે બળાત્કારના દોષી રામ રહીમને પોલીસ કસ્ટડીમાંથી છોડાવવાનું કાવતરું ઘડ્યું હતું.